## Odluka Ustavnog suda Republike Hrvatske brojU-VIIA-2708/2005 od 21. lipnja 2005.

### NN 77/2005 (27.6.2005.), Odluka Ustavnog suda Republike Hrvatske brojU-VIIA-2708/2005 od 21. lipnja 2005.

# USTAVNI SUD REPUBLIKE HRVATSKE

**1528**

Ustavni sud Republike Hrvatske u II. vijeću za
izborne sporove, u sastavu sudac Mario Kos, predsjednik, predsjednik Vijeća, te
suci Jasna Omejec i Milan Vuković,
članovi Vijeća, odlučujući u izbornom sporu o žalbi za zaštitu izbornog prava
Hrvatske stranke prava, Podružnica Bilje, na sjednici održanoj 21. lipnja 2005.
godine, jednoglasno je donio

## ODLUKU

I. Usvaja se žalba Hrvatske stranke prava,
Podružnice Bilje, izjavljena protiv rješenja Županijskog izbornog povjerenstva
Osječko-baranjske županije, klasa: 013-03/05-02/33, urbroj:
2158/1-01-13-05-3 od 16. lipnja 2005. godine.

II. Poništavaju se:

– rješenje Županijskog izbornog povjerenstva
Osječko-baranjske županije, klasa: 013-03/05-02/33, urbroj:
2158/1-01-13-05-3 od 16. lipnja 2005. godine:

– dio točke VI. »Rezultata glasovanja za izbor
članova Općinskog vijeća Općine Bilje koji su održani 12. lipnja 2005. godine«,
a koje je Općinsko izborno povjerenstavo Općine Bilje
objavilo 13. lipnja 2005. godine, u dijelu koje glasi:

»neizabranim kandidatima s Nezavisne općinske
liste nositelja Čabe Cickaia,
slijedom čega se kao peti predstavnik mađarske nacionalne manjine u Općinsko
vijeće Općine Bilje smatra izabranim Lajoš Dera.«

III. U poništenom dijelu točke VI. »Rezultata
glasovanja za izbor članova Općinskog vijeća Općine Bilje koji su održani 12.
lipnja 2005. godine«, navedenim u točki II. ove izreke, predmet se vraća na
ponovno odlučivanje Općinskom izbornom povjerenstvu Općine Bilje.

IV. Ova odluka objavit će se u »Narodnim
novinama«.

```
Obrazloženje
```

```

```

1. Hrvatska stranka
prava, Podružnica Bilje (u daljnjem tekstu: žaliteljica) podnijela je žalbu
protiv u izreci navedenog rješenja Županijskog izbornog povjerenstva
Osječko-baranjske županije (u daljnjem tekstu: nadležni ŽIP).

Tim je rješenjem odbijen
prigovor žaliteljice, podnesen na objavljene »Rezultate izbora za članove Općinskog
vijeća Općine Bilje koji su održani 12. lipnja 2005. godine« (u daljnjem
tekstu: Rezultati izbora), a koje je objavilo Općinsko izborno povjerenstvo
Općine Bilje 13. lipnja 2005. godine.

2. U žalbi podnesenoj Ustavom
sudu Republike Hrvatske žaliteljica navodi da su 13. lipnja 2005. godine
objavljeni rezultati ponovljenih izbora za članove Općinskog vijeća Općine
Bilje. Dalje navode da je primjenom D’ Hondtove
metode izabrano 15 vijećnika od kojih je njihova lista dobila najveći broj
vijećničkih mjesta (pet). Budući da na provedenim izborima nije osigurana
zastupljenost mađarske nacionalne manjine izabran je još jedan predstavnik
mađarske nacionalne manjine, ali prema mišljenju žalitelja, suprotno članku 20.
stavku 4. Ustavnog zakona o pravima nacionalnih manjina (»Narodne novine«, broj
155/02.). Naime, žaliteljica smatra da je predstavnik mađarske nacionalne
manjine trebao biti izabran s liste Hrvatske demokratske zajednice Općine Bilje
i Hrvatske socijalno liberalne stranke Općine Bilje koje su postigle najveći
uspjeh na izborima, a ne s Nezavisne općinske liste nositelja Čabe Cickaia.

*Žalba je osnovana.*

3. Ustavni sud je uvidom
u Rezultate izbora, koje je nakon ponovljenih izbora održanih 12. lipnja 2005.
godine objavilo Općinsko izborno povjerenstvo Općine Bilje (u daljnjem tekst:
nadležni OIP), utvrdio da je u Općinsko vijeće Općine Bilje izabrano petnaest
(15) članova, pri čemu su pojedine liste stekle pravo na sljedeći broj
vijećnika: lista HDZ-HSLS – 5 vijećnika, NOL Čabo Cickai – 2 vijećnika, lista HSS-SDP – 2 vijećnika, NOL
Darko Varga – 2 vijećnika, NOL Ištvan
Tokaj – 2 vijećnika, lista HSP – 1 vjećnik i lista LS – 1 vijećnik.

Nadalje, nadležni OIP je
utvrdio da na ponovljenim izborima za članove Općinskog vijeća Općine Bilje,
održanim 12. lipnja 2005. godine, nije postignuta odgovarajuća zastupljenost
predstavnika mađarske nacionalne manjine u smislu članka 2. Statutarne odluke
Općine Bilje (»Službeni glasnik« Općine Bilje, broj 2/03.), budući da je izabrano
četiri (4) predstavnika mađarske nacionalne manjine, od propisanih pet (5).
Stoga je nadležni OIP u osporenoj točki VI. Rezultata izbora odredio da se
izabranim vijećnikom smatra pripadnik mađarske nacionalne manjine Lajoš Dera, kandidat s Nezavisne
općinske liste nositelja Čabe Cickaia.

Protiv tako određenog
petog vijećanika mađarske nacionalne manjine prigovor
je podnijela žaliteljica. Osporenim rješenjem nadležnog ŽIP-a prigovor
žaliteljice je odbijen, uz obrazloženje da u provedenom postupku određivanja
petog vijećnika, pripadnika mađarske nacionalne manjine, nadležni OIP nije
počinio nepravilnosti. Protiv tog rješenja žaliteljica je podnijela žalbu
Ustavnom sudu Republike Hrvatske iz razloga navedenih u točki 2. obrazloženja
ove Odluke.

4. Člankom 20. stavkom
3. Ustavnog zakona o pravima nacionalnih manjina propisano je:

»Ako u predstavničkom
tijelu jedinice lokalne samouprave na temelju općeg biračkog prava ne bude
osigurana zastupljenost onoliko članova pripadnika nacionalne manjine, koja u
stanovništvu jedinice lokalne samouprave sudjeluje s najmanje 15%, koliko
osigurava zastupljenost pripadnika te nacionalne manjine srazmjerno
njenom udjelu u stanovništvu jedinice lokalne samouprave, broj članova
predstavničkog tijela jedinice povećat će se do broja koji je potreban da bi
zastupljenost bila ostvarena, a izabranim će se smatrati oni pripadnici
određene manjine koji nisu izabrani, po redu prema razmjernom uspjehu svake
liste na izborima ako zakonom kojim se uređuje izbor članova predstavničkog tijela
jedinice lokalne samouprave nije drugačije određeno.«

Člankom 10. stavkom 2.
Zakona o izboru članova predstavničkih tijela jedinica lokalne i područne
(regionalne) samouprave (»Narodne novine«, broj 33/01., 10/02. – odluka
Ustavnog suda Republike Hrvatske broj: U-I-39/2002, 155/02. – članak 43. stavak
2. Ustavnog zakona o pravima nacionalnih manjina, 45/03., 43/04. – odluka
Ustavnog suda Republike Hrvatske broj: U-I-2494/2002, 40/05. i 44/05. –
pročišćeni tekst, u daljnjem tekstu: Zakon o lokalnim izborima) propisano je:

»Ako na izborima nije
postignuta odgovarajuća zastupljenost predstavnika nacionalnih manjina u
predstavničkom tijelu jedinice u skladu s odredbama Ustavnog zakona o pravima
nacionalnih manjina i statutom jedinice, broj članova predstavničkog tijela
jedinice povećat će se do broja koji je potreban da bi odgovarajuća
zastupljenost bila ostvarena, a izabranim kandidatima će se smatrati oni
pripadnici određene manjine koji su bili kandidati na izbornim listama, a nisu
izabrani, po redu prema razmjernom uspjehu svake liste na izborima.«

5. Utvrdivši da su
nadležni OIP i nadležni ŽIP pogrešno primijenili mjerodavne zakonske odredbe,
Ustavni sud žalbu ocjenjuje osnovanom.

Razmatrajući navode
žaliteljice, Rezultate izbora, te mjerodavne odredbe Ustavnog zakona o pravima
nacionalnih manjina i Zakona o lokalnim izborima, Ustavni sud utvrđuje da se
izabranim ima smatrati prvi po redu neizabrani kandidat mađarske nacionalne
manjine s liste koja ja na izborima za Općinsko vijeće Općine Bilje, održanim 12.
lipnja 2005. godine, postigla najveći uspjeh, što je u konkretnom slučaju lista
Hrvatske demokratske zajednice Općine Bilje i Hrvatske socijalno liberalne
stranke Općine Bilje.

6. Sukladno prethodnim
navodima, Ustavni sud je na temelju članka 128. alineje 9. Ustava, te članka
87. alineje 3. Ustavnog zakona o Ustavnom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), donio odluku kao u
izreci.

Točka IV. izreke ove
odluke temelji se na odredbi članka 29. Ustavnog zakona o Ustavnom sudu
Republike Hrvatske.

Broj: U-VIIA-2708/2005

Zagreb, 21. lipnja 2005.

USTAVNI SUD REPUBLIKE HRVATSKE

Predsjednik Vijeća

**Mario Kos**, v. r.

Odluka, NN 77/2005-1528